ກອງປະຊຸມຂອງໜ່ວຍງານບໍ່ເປັນທາງການ ດ້ານສິດທິມະນຸດ ແລະ ການປົກຄອງ ລະຫວ່າງ ສປປ ລາວ ແລະ ສະຫະພາບ ເອີຣົບ ຄັ້ງທີ 7 ໄດ້ຈັດຂຶ້ນທີ່ ນະຄອນຫຼວງວຽງຈັນ, ໃນວັນທີ 16 ກຸມພາ 2017 ເພື່ອປຶກສາຫາລື ແລະ ແລກປ່ຽນສົນທະນາໃນຫຼາຍຫົວຂໍ້ທີ່ພົວພັນເຖິງການປົກປ້ອງ ແລະ ສົ່ງເສີມສິດທິມະນຸດ ແລະ ການບໍລິຫານລັດ.
ຄະນະຝ່າຍລາວ ນຳໂດຍ ທ່ານ ພູໂຂງ ສີສຸລາດ, ຫົວໜ້າກົມສົນທິສັນຍາ ແລະ ກົດໝາຍ, ກະຊວງການຕ່າງປະເທດ ແລະ ປະກອບດ້ວຍຜູ້ຕາງໜ້າຈາກບັນດາກະຊວງ ແລະ ອົງການທີ່ກ່ຽວຂ້ອງ. ຄະນະຝ່າຍ ສະຫະພາບ ເອີຣົບ ນຳໂດຍທ່ານ ເດວິດ ດາລີ, ຫົວໜ້າຮັບຜິດຊອບອາຊີຕາເວັນອອກສຽງໃຕ້, ສຳນັກງານພົວພັນຕ່າງປະເທດຂອງ ສະຫະພາບ ເອີຣົບ ແລະ ຄະນະທີ່ຈາກຄະນະກຳມາທິການເອີຣົບ, ບັນດາເອກອັກຄະລັດຖະທູດ ແລະ ນັກການທູດສະຫະພາບ ເອີຣົບ, ຝຣັ່ງ, ເຢຍລະມັນ, ອັງກິດ, ລຸກຊຳບວກ, ໂປໂລຍ ແລະ ຊູແອດ ເຂົ້າຮ່ວມ.
ການສົນທະນາດັ່ງກ່າວ ແມ່ນກົນໄກສອງຝ່າຍໃນການແລກປ່ຽນທັດສະນະ ແລະ ພາກປະຕິບັດກ່ຽວກັບການສົ່ງເສີມ ແລະ ປົກປ້ອງສິດທິມະນຸດ ແລະ ວຽກງານການປົກຄອງ ໂດຍມີຈຸດປະສົງ ເພື່ອສ້າງຄວາມເຂົ້າໃຈເຊິ່ງກັນ ແລະ ກັນ ບົນພື້ນຖານຄວາມສະເໝີພາບ ແລະ ເຄົາລົບອຳນາດອະທິປະໄຕຂອງລັດ, ປະກອບສ່ວນເພີ່ມທະວີການພົວພັນ ແລະ ການຮ່ວມມື ລະຫວ່າງ ສປປ ລາວ ແລະ ສະຫະພາບ ເອີຣົບ.
ໃນກອງປະຊຸມ ສອງຝ່າຍໄດ້ແຈ້ງໃຫ້ກັນຊາບ ກ່ຽວກັບ ຄວາມຄືບໜ້າໃນການຈັດຕັ້ງປະຕິບັດສິດທິມະນຸດຢູ່ ສປປ ລາວ ແລະ ສະຫະພາບ ເອີຣົບ, ການປະຕິບັດຂໍ້ສະເໜີແນະພາຍໃຕ້ບົດລາຍງານການທົບທວນປະຈຳໄລຍະ (UPR), ການຄຸ້ມຄອງລັດດ້ວຍກົດໝາຍ, ການຮ່ວມມືດ້ານສິດທິມະນຸດໃນລະດັບພາກພື້ນ ແລະ ສາກົນ, ເສລີພາບໃນການສະແດງຄວາມຄິດເຫັນ ແລະ ສື່ມວນຊົນ, ອົງການຈັດຕັ້ງທາງສັງຄົມ, ເສລີພາບດ້ານສາສະໜາ, ສິດທິຂອງຊົນເຜົ່າ, ແມ່ຍິງ, ເດັກນ້ອຍ ແລະ ຄົນພິການ, ສິດທິດ້ານແຮງງານ, ການປົກປ້ອງຜູ້ຖືກເຄາະຮ້າຍຈາກການຄ້າມະນຸດ, ສິດທິດ້ານທີ່ດິນ, ການຫຼຸດພົ້ນຈາກສະຖານະພາບປະເທດດ້ອຍພັດທະນາ, ຜົນສຳເລັດການເປັນ ປະທານອາຊຽນ ແລະ ການເປັນປະທານຄະນະກຳມາທິການ ລະຫວ່າງ ລັດຖະບານອາຊຽນ ວ່າດ້ວຍ ສິດທິມະນຸດ ໃນປີ 2016.
ຈາກການສົນທະນາຄັ້ງນີ້, ຝ່າຍສະຫະພາບ ເອີຣົບ ໄດ້ມີຄວາມເຂົ້າໃຈດີຂຶ້ນຕື່ມ ກ່ຽວກັບ ນະໂຍບາຍ, ກົດໝາຍ ແລະ ຄວາມຄືບໜ້າຂອງ ສປປ ລາວ ໃນການສົ່ງເສີມ ແລະ ປົກປ້ອງສິດທິມະນຸດ ແລະ ສິດທິພື້ນຖານຂອງປະຊາຊົນລາວ ບັນດາເຜົ່າ ພາຍໃຕ້ລັດຖະທຳມະນູນ, ກົດໝາຍ ແລະ ສົນທິສັນຍາທີ່ ສປປ ລາວ ເປັນພາຄີ.